Dënohen kërcënimet ndaj pjesëtarëve serbë të Forcës së Sigurisë së Kosovës
Në veriun e Kosovës gjatë ditëve të fundit janë hedhur trakte që kërcënojnë pjesëtarët e Forcës së Sigurisë nga radhët e komunitetit serb.
Ambasadori amerikan në Kosovë, Greg Delawie, dënoi të mërkurën kërcënimet ndaj pjesëtarëve të Forcës së Sigurisë së Kosovës nga radhët e komunitetit serb. Gjatë disa ditëve të fundit në komunën e Zubin Potokut, një nga tri komunat me shumicë serbe në veriun e Kosovës janë shpërndarë trakte nëpërmjet të cilave janë kërcënuar pjesëtarët serbë të Forcës së Sigurisë. Kërcënimi pasoi parakalimin e kësaj forcë në Prishtinë me rastin e dhjetë vjetorit të pavarësisë së Kosovës. Traktet mbajnë emrin "Armata e Veriut", një grup për të cilin autoritetet thonë se nuk kanë njohuri, por kanë filluar hetimet. Në tekstin e kërcënimit thuhet se pjesëtarëve serbë të Forcës së Sigurisë "do t’ua thyejmë eshtrat”. Ambasadori amerikan nëpërmjet një postimi në rrjetin social twitter bëri thirrje për hetimin e këtij rasti. “Të gjithë qytetarët e Kosovës kanë të drejtë të jenë të sigurt derisa jetojnë jetën e tyre apo shkojnë në punë. Ne i dënojmë kërcënimet kundër pjesëtarëve të Forcës së Sigurisë së Kosovës në Zubin Potok dhe u bëjmë thirrje autoriteteve të hetojnë këtë rast. Ne mbështesim integrimin e serbëve të Kosovës në të gjitha institucionet e Kosovës”, shkroi ai. Forca e Sigurisë së Kosovës u themelua në janar të vitit 2009 në bazë të planit të kryenegociatorit të Kombeve të Bashkuara, Martti Ahtisaari, në bazë të të cilit edhe është shpallur pavarësia e Kosovës. Forca e Sigurisë është forcë shumë-etnike me mbi 10 për qind të përbërjes së saj nga komunitetet jo shumicë. Në pranverën e vitit të kaluar presidenti i Kosovës, Hashim Thaçi, hodhi nismën për ndryshimin e mandatit të Forcës së Sigurisë nëpërmjet një ligji duke nxitur reagimin e NATO-s dhe Shteteve të Bashkuara që kërkojnë krijimin e ushtrisë së Kosovës nëpërmjet ndryshimeve kushtetuese. Por këto ndryshime varen nga vota e deputetëve të pakicave kombëtare dhe tash për tash duken të pamundura për shkak të qëndrimit kundërshtues të Beogradit dhe përfaqësuesve të serbëve të Kosovës ndaj themelimit të ushtrisë së saj.